సన్నాఫ్ సత్యమూర్తి

**సన్నాఫ్ సత్యమూర్తి ** 2015 ఏప్రిల్ 9, గురువారం విడుదలైన తెలుగు సినిమా.  డి.వి.వి.దానయ్య, ఎస్.రాధాకృష్ణ నిర్మాతలుగా త్రివిక్రం శ్రీనివాస్ రచనా దర్శకత్వంలో హారిక & హసిని క్రియేషన్స్ బేనర్‌పై  నిర్మితమైంది. అల్లు అర్జున్, ఉపేంద్ర, సమంత, స్నేహ, అదా శర్మ, నిత్య మేనన్, రాజేంద్ర ప్రసాద్ నటించారు.

## నిర్మాణం
### స్క్రిప్టు అభివృద్ధి
దర్శక రచయిత త్రివిక్రమ్ శ్రీనివాస్ తన స్నేహితులు, బంధువుల ఇళ్ళలో జరిగిన ముఖ్యమైన ఘటనలకు నాటకీయత జోడించి సినిమలోని ప్రధాన సన్నివేశాలు రాసుకున్నారు. వేగేశ్వరాపురంలోని తన అమ్మ మేనమామల జీవితాన్ని స్ఫూర్తిగా స్వీకరించి సినిమాలో ఎమ్మెస్ నారాయణ రావు రమేష్‌ల మధ్యన కీలకమైన ఘట్టాన్ని రాసినట్టు త్రివిక్రం వెల్లడించారు. ఆ కుటుంబంలో తన అన్న ఎక్కడ సంతకం పెట్టమంటే అక్కడ పెట్టిన తమ్ముడు, ఆస్తుల గురించి పట్టించుకోకుండా మూడు తరాల పాటు కలిసి ఉమ్మడిగా జీవించిన ఆ కుటుంబం వంటి నిజజీవితాంశాలు సినిమాలోని ముఖ్యకథ వెనుక ప్రేరణ.

## కథ
విరాజ్ ఆనంద్ (అల్లు అర్జున్) ఒక పెద్ద కోటీశ్వరుడైన సత్యమూర్తి (అతిథి పాత్రలో ప్రకాష్ రాజ్) కుమారుడు. మనుషులు, అనుబంధాల కన్నా ఆస్తులు, డబ్బులు విలువైనవి కావనే మంచి మనిషి. అనుకోని ఒక దుర్ఘటనలో ఆయన చనిపోతాడు. తండ్రి చెప్పిన విలువల్ని కాపాడడం కోసం రూ. 300 కోట్ల ఆస్తిని అప్పులవాళ్ళకు వదిలేసి హీరో తన కుటుంబంతో వీధిన పడతాడు. అప్పటికే పల్లవి (అదాశర్మ)తో కుదిరిన పెళ్ళిని మామ (రావు రమేశ్) క్యాన్సిల్ చేస్తాడు. అమ్మ (పవిత్రా లోకేశ్), మతి చెడిన అన్నయ్య (వెన్నెల కిశోర్), వదిన, వాళ్ళ చిన్నారి పాప సంరక్షణభారం హీరో మీద పడుతుంది. ఆర్థిక సంపాదన కోసం హీరో చివరకు వెడ్డింగ్ ప్లానర్ అవతారమెత్తుతాడు. తీరా ఆ పెళ్ళి తనను కాదన్న పల్లవిదే! అక్కడ జరిగిన కొన్ని సంఘటనల నేపథ్యంలో సమీరా/సుబ్బలక్ష్మి (సమంత)తో హీరో ప్రేమలో పడతాడు. ఆ ప్రేమను దక్కించుకోవడానికీ, చనిపోయిన తన నాన్న మీద ఆమె తండ్రి సాంబశివరావు (రాజేంద్ర ప్రసాద్(నటుడు)) వేసిన అభాండాన్ని చెరిపివేయడానికీ హీరో ఏకంగా తమిళనాడులోని రెడ్డియార్‌పట్టి వద్ద స్థిరపడ్డ ఓ తెలుగు కుటుంబం దగ్గరకు వెళతాడు. అక్కడికి మొదటి భాగం ముగుస్తుంది.

తమిళనాట కొన్ని గ్రామాలకు నియంతగా వ్యవహరించే దేవరాజు నాయుడు (ఉపేంద్ర), అతని భార్య (స్నేహ)ల కుటుంబంలోకి హీరో, అతని మిత్రుడు పరంధామయ్య (అలీ) చేరతారు. అక్కడ జరిగిన అనేక సంఘటనల మధ్య 600 మంది ప్రైవేటు సైన్యమున్న దేవరాజు తన చెల్లెలు వల్లి (నిత్యా మీనన్)ని హీరోకు ఇచ్చి పెళ్ళిచేయాలనుకుంటాడు. ఇష్టం లేని ఆ పెళ్ళిని హీరో ఎలా తప్పించుకున్నాడు, 8 వేల గజాల స్థలం అమ్మకం విషయంలో తన తండ్రి మీద పడ్డ అభాండాన్ని ఎలా చెరిపేసుకున్నాడన్నది మిగతా కథ. 

## తారాగణం

* అల్లు అర్జున్ విరాజ్ ఆనంద్
* సమంత సమీరా/సుబ్బలక్ష్మి
* నిత్యా మీనన్ వల్లీ, దేవరాజు సోదరి
* అదా శర్మ పల్లవి కొలసాని
*రావు రమేష్ పల్లవి తండ్రి 
* ప్రకాష్ రాజ్ సత్యమూర్తి, ఆనంద్ తండ్రి
* ఉపేంద్ర దేవరాజు నాయుడు
* రాజేంద్రప్రసాద్ పైడ సాంబశివరావు, సమీరా తండ్రి
* స్నేహ లక్ష్మి, దేవరాజు భార్య
* బ్రహ్మానందం కోడ రాంబాబు
* అలీ పరంధామయ్య
* ఎమ్మెస్ నారాయణ పల్లవి మావయ్య
* సంపత్‌ రాజ్ వీరసామి నాయుడు
* వెన్నెల కిశోర్ ఆనంద్ అన్నయ్య

## సాంకేతికవర్గం

*పాటలు - సిరివెన్నెల సీతారామశాస్త్రి, రామజోగయ్య శాస్త్రి, శ్రీమణి, దేవిశ్రీ ప్రసాద్
*సంగీతం - దేవి శ్రీ ప్రసాద్
*స్క్రిప్ట్ కో-ఆర్డినేటర్- సాయిగోపాల్ ఆర్
*కెమేరా - ప్రసాద్ మూరెళ్ళ
*ప్రొడక్షన్ డిజైనర్ - ఎస్. రవీందర్
*యాక్షన్ - పీటర్ హెయిన్
*కూర్పు - ప్రవీణ్ పూడి
*ఎగ్జిక్యూటివ్ ప్రొడ్యూసర్ - పి.డి.వి. ప్రసాద్
*నిర్మాత - సూర్యదేవర రాధాకృష్ణ
*రచన - దర్శకత్వం - త్రివిక్రమ్ శ్రీనివాస్

## సంగీతం
ఈ చిత్రంలోని పాటల విడుదల సభకు ముఖ్య అతిథిగా హాజరైన దర్శకుడు దాసరి నారాయణరావుతొలి సీడీని విడుదల చేసి అల్లు అరవింద్‌కు అందజేశారు.

## మూలాలు

## ఇతర మూలాలు


## బయటి లంకెలు

వర్గం:2015 తెలుగు సినిమాలు
వర్గం:రాజేంద్ర ప్రసాద్ నటించిన సినిమాలు
వర్గం:బ్రహ్మానందం నటించిన సినిమాలు
వర్గం:నిత్య మేనన్ నటించిన సినిమాలు
వర్గం:సమంత నటించిన సినిమాలు